Uredba Komisije (EGS) št. 1351/72

z dne 28. junija 1972

o priznavanju skupin proizvajalcev hmelja

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1696/71 [1] z dne 26. julija 1971 o skupni ureditvi trga za hmelj in zlasti člena 7(5) Uredbe,

ker pogoji, določeni v členu 7 Uredbe (EGS) št. 1696/71, o priznanju skupin proizvajalcev ali združenja priznanih skupin proizvajalcev hmelja, poleg dokazila o ekonomsko upravičeni dejavnosti vključujejo uporabo enotnih pravil za proizvodnjo in prvo stopnjo trženja; ker je treba te pogoje opredeliti;

ker bi bilo treba za zagotovitev enotnosti upravnega postopka določiti podrobna pravila za priznanje, dodeljevanje in odvzem vloge za priznanje;

ker bi bilo treba za obveščanje držav članic in zadevnih strank na začetku vsakega leta objaviti seznam skupin in združenj skupin, ki so bile priznane v preteklem letu, in tistih, ki jim je bilo priznanje odvzeto;

ker so ukrepi, predvideni v tej uredbi, v skladu z mnenjem Upravljalnega odbora za hmelj,

SPREJELA NASLEDNJO UREDBO:

Člen 1

1. Če naj skupina proizvajalcev, v nadaljevanju "skupina", izpolnjuje pogoje za priznanje po členu 7 Uredbe (EGS) št. 1696/71, morajo biti njeni člani izključno proizvajalci hmelja.

2. Enotna pravila iz člena 7(3)(a) Uredbe (EGS) št. 1696/71 se določijo pisno. Ta pravila obsegajo vsaj:

(a) kar zadeva proizvodnjo:

(aa) uporabo ene ali več določenih sort pri obnovi ali postavitvi novih nasadov,

(bb) izpolnjevanje nekaterih metod obdelave in varstva rastlin,

(cc) obiranje pridelka, sušenje, in kadar je primerno, pripravo za trženje;

(b) določbe o trženju, ki urejajo prodajo prek skupine in prodajo samih proizvajalcev, še zlasti glede na koncentracijo in pogoje ponudbe.

3. "Prva stopnja trženja" pomeni prodajo hmelja, ki jo opravi proizvajalec sam ali, pri skupini proizvajalcev, prodajo hmelja, ki jo opravijo njeni člani trgovini na debelo ali uporabniški industriji.

Člen 2

1. Če naj bo skupina priznana, mora obsegati registrirane površine z vsaj 60 hektari in vsaj sedmimi proizvajalci.

2. Vendar se lahko v skladu s postopkom iz člena 20 Uredbe (EGS) št. 1696/71 državo članico na zahtevo pooblasti, da prizna skupino, katere registrirane površine obsegajo manj kakor 60 hektarov, če so površine v priznanem območju proizvodnje, ki je manjše od 100 hektarov.

Člen 3

Vsako vlogo za priznanje spremljajo naslednji dokumenti in podatki:

(a) statut,

(b) imena oseb, pooblaščenih za delovanje v imenu skupine,

(c) seznam dejavnosti, ki utemeljujejo vlogo za priznanje,

(d) dokazilo, da so bile izpolnjene določbe člena 2.

Člen 4

1. Države članice sprejmejo odločitev o vlogi za priznanje v treh mesecih od prejema.

2. Priznanje skupine se odvzame, če pogoji, predpisani za priznanje, niso več izpolnjeni ali če tako priznanje temelji na neresničnih podatkih. Če je bilo priznanje pridobljeno ali koriščeno s prevaro, se odvzame z učinkom za nazaj.

3. Države članice izvajajo stalen nadzor za zagotavljanje, da priznane skupine izpolnjujejo pogoje za priznanje.

Člen 5

1. Za priznanje mora združenje priznanih skupin nadzorovati registrirane površine v velikosti vsaj 500 hektarov.

2. Določbe te uredbe, razen člena 2, se uporabljajo za združenja skupin.

Člen 6

1. Kadar država članica dodeli, zavrne ali odvzame priznanje skupini, o tem obvesti Komisijo v dveh mesecih po sporočilu svoje odločitve vlagatelju in navede razloge za zavrnitev vloge za priznanje ali odvzem priznanja.

2. Na začetku vsakega leta Komisija zagotovi objavo seznama skupin in združenj skupin, ki so bile priznane v predhodnem letu, pa tudi tistih, ki jim je bilo priznanje v istem obdobju odvzeto, v Uradnem listu Evropskih skupnosti.

Člen 7

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. junija 1972

Za Komisijo

Predsednik

S.L. Mansholt

[1] UL L 175, 4.8.1971, str. 1.

--------------------------------------------------